Nuwe ranglys moet lewe in atletiek blaas | Netwerk24
Nuwe ranglys moet lewe in atletiek blaas
28 Februarie 2019 09:27
Atlete soos die Suid-Afrikaanse naelloper Akani Simbine (heel regs) sal heelwat ranglyspunte insamel vir goeie vertonings soos dié in ’n Diamantliga-byeenkoms in Londen verlede jaar. Foto: Getty Images
Die Internasionale Vereniging van Atletiekfederasies (IAAF) sal in 2019 ’n nuwe wêreldranglys, geskoei op ’n puntestelsel, gebruik om top-atlete te identifiseer en hulle vir bestendige goeie prestasies te beloon.
“Atlete se posisies op die IAAF se ranglys sal bepaal word deur ’n puntetoekenning, wat sal kyk na hul resultate in ’n item, asook die relatiewe belangrikheid van die byeenkoms waar die vertonings gelewer is.
Atlete se posisies op die IAAF se ranglys sal bepaal word deur ’n puntetoekenning, wat sal kyk na hul resultate in ’n item, asook die relatiewe belangrikheid van die byeenkoms.
Die nuwe ranglyste sal nog nie gebruik word te bepaal watter atlete kwalifiseer vir die Wêreldkampioenskappe, wat in September in Doha, Katar, gehou word nie, maar kan wel in die toekoms vir daardie doel aangewend word.
Die nuwe ranglys sal in die 2019-seisoen eerder aangewend word om aan atlete, afrigters en belanghebbendes te wys hoe dit in die praktyk gebruik word.
Sebastian Coe, president van die IAAF. Foto: Getty Images
“Die wêreldranglys sal ook duidelikheid gee oor die kompetisiestrukture van nasionale sowel as internasionale byeenkomste en atlete aanspoor om die beste byeenkomste te ondersteun,” sê die IAAF.
“Vir die eerste keer in die sport se geskiedenis sal atlete, die media en ondersteuners ’n duidelike begrip hê van die hiërargie van byeenkomste op nasionale en internasionale vlakke.
"Dit sal hulle toelaat om maklik en op logiese wyse die seisoen te kan volg tot dit sy hoogtepunt bereik,” het Sebastian Coe, president van die IAAF, bygevoeg.
“Die IAAF se wêreldranglys sal as ’n dryfkrag dien om die globale kompetisie-stelsel gestalte te gee en ook ’n invloed te hê in wie vir toekomstige groot byeenkomste kan inskryf. Almal sal nou ook weet wie werklik die voorste atleet in die wêreld is in elke item.”
Meer oor: Sebastian Coe | Atletiek | Iaaf | Ranglys
Coe wil nog langer IAAF se leisels hou
Wêreld verenig teen ‘Caster-reël’